text: Brørup slagter igen
  09 juni 2011 kl. 12.19
  187 ud af de 195 arbejdere på Brørup Slagteri stemte torsdag morgen for at gå i arbejde igen. De har strejket i fem dage i protest mod omlægning af arbejdstiden.
  Arbejdet bliver genoptaget fredag morgen.
   
  I går morges var medarbejderne også klar til at tage fat igen, efter at Arbejdsretten havde kendt strejken overenskomststridig og pålagt medarbejderne en bod.
  Imidlertid blev de af direktør Gert Kjeldsen truet med bortvisning, hvis de ikke genoptog arbejdet torsdag, og slagteriarbejderne ønskede ikke at bøje sig for trusler. Derefter trak direktøren truslen tilbage.
  - Når nu ledelsen trækker sin trussel om bortvisning tilbage, så skal det have en chance. Det er holdningen blandt medarbejderne, siger tillidsrepræsentant Bo Christensen.
  
  Nye forhandlinger
  Han ser frem til, at forhandlingerne om arbejdstiden nu bliver genoptaget.
  Det tyskejede slagteri ville indføre en rullende arbejdsuge på fire dage med arbejdsdage på knap 11 timer, og det sagde slagteriarbejderne nej til.
  Forhandlingerne om arbejdstiden blev afbrudt, da ledelsen ville nedsætte lønnen på aftenholdene.
  Slagteriet vil skrue produktionen op fra slagtning af 19.000 til 31.000 svin om ugen.
  - Nu håber jeg virkelig, vi kan få nogle ordentlige forhandlinger om, hvordan vi griber det an, siger Bo Christensen til NNF's pressetjeneste.
  